als_Latn dik_Latn sag_Latn
Marshimi si kondicion i ruajtjes fizike dhe tregues gjithëpërfshirës i rritjes së operacionalitetit në Forcën Tokësore, konsiderohet prioritet. Nisur nga puna me standardet dhe kërkesat në rritje për stërvitjen e efektivave, për të marrë ata ngarkesën e nevojshme dhe për të testuar aftësitë fizike është bërë praktikë pune organizimi dy herë në muaj çdo të premte i marshimeve në FT. Komandanti i Forcës Tokësore, gjeneralmajor Zyber Dushku, në analizat dhe takimet që ka pasur me shtabin dhe komandantët e reparteve dhe nënreparteve, ka vënë detyrë sidomos në fillim të këtij viti, që në programet stërvitore krahas stërvitjeve fushore, speciale, kompaktësuese, stërvitjet për emergjencat civile, ato paradislokuese për përgatitjen e kontingjenteve për misionet jashtë vendit në mbështetje të paqes, një vend të rëndësishëm të zënë marshimi, përgatitja fizike, stërvitja rreshtore si elementë bazë shumë të rëndësishme në ruajtjen e kondicionit fizik. Ai ka porositur që tradita e mirë që ekziston në Forcën Tokësore, për zhvillimin e marshimit 2 herë në muaj çdo të premte, të vijojë pa ndërprerje dhe paraprakisht marshimi të shoqërohet me skenar si: zgjidhje detyre, situata taktike gjatë marshimit, rënie në pritë, etj. Njëkohësisht, gjeneral Dushku, theksin e ka vënë tek rritja cilësore e marshimeve pa neglizhuar masat e sigurisë gjatë lëvizjes.
Marshime të kësaj natyre me pajime dhe variante taktike, Forca Tokësore ka zhvilluar vitin e kaluar edhe në stërvitjet fushore në Bizë me efektivat e batalionit të dytë të këmbësorisë, batalionit komando, batalionit të forcave speciale në Mnellë me batalionin e parë të këmbësorisë Vau-Dejës, Shkodër, në Rreth Greth, me batalionin e tretë të këmbësorisë, Poshnje, Berat, etj. Më datë 25 janar 2013, u zhvillua marshimi me gjatësi 15-20 km nga të gjitha repartet e forcës në destinacione të ndryshme. Batalioni i dytë i këmbësorisë, Zall-Herr, nga rajoni i dislokimit deri tek Ura e Pinarit, Zall-Bastar e kthim, rreth 20 km, marshoi me idenë dhe praktikën stërvitore që do të kryej një “grup batalion”, sipas standardeve të NATO. Ai i forcave speciale kreu të gjitha veprimet speciale për zbulimin, neutralizimin dhe zhbllokimin e objekteve që mund të kapen nga grupet terroriste, etj. Shpesh batalioni i forcave speciale dhe batalioni komando i kryejnë marshimet të bashkërenduara me të njëjtën ide taktike për të kompaktësuar veprimet e tyre. Batalioni i parë i këmbësorisë marshimin e kreu në terrene të vështira, Vau- Dejës-Mnelë, duke siguruar hapje të menjëhershme sipas planëzimit dhe skenarit të caktuar. Në të shumtën e rasteve me situata të improvizuara, me idenë e angazhimit në ndihmë të komunitetit për emergjencat civile në raste zjarri apo përmbytje. Batalioni i tretë i këmbësorisë, Poshnje, Berat në kuadër të stërvitjes fushore në Rreth Greth, plotësoi me ngarkesë të plotë kryerjen e marshimit mbi 25 km, duke aplikuar të gjitha standardet e kërkuara për këtë qëllim. Marshimi që kreu në afërsi të zonës së dislokimit, mori rëndësinë e vet për faktin se efektivat megjithëse janë të angazhuar me stërvitje, jo vetëm dalin nga kazerma, por edhe testojnë aftësitë e tyre fizike, psikologjike e shëndetësore. Kryerja e marshimit me pajime, me ngarkesë të plotë për çdo efektiv, deri 30 kg përfshi këtu edhe femrat, ndikon në kalitjen fizike të tyre por edhe në rritjen e qëndrueshmërisë në përballimin e ngarkesës, terrenit, motit, në motivimin e tyre për plotësim të objektivit stërvitor, marrjen e ngarkesës së duhur në stërvitje.
als_Latn als_Latn